หอการค้าไทย ให้การต้อนรับคณะนักธุรกิจซาอุดีอาระเบียในโอกาสเยือนไทย มั่นใจส่งออกอาหารฮาลาลไทย เติบโตได้อย่างก้าวกระโดด
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยภายหลังให้การต้อนรับคณะนักธุรกิจชาวซาอุดีอาระเบียในโอกาสเยือนประเทศไทย พร้อมเยี่ยมชมการดำเนินงานของศูนย์วิทยาศาสตร์ฮาลาล จุฬาลงกรณ์มหาวิทยาลัย และสถาบันมาตรฐานฮาลาลแห่งประเทศไทย ว่า ถือเป็นโอกาสสำคัญของประเทศที่จะสร้างความเชื่อมั่น แสดงถึงความพร้อมและศักยภาพของไทย ซึ่งจะมีส่วนช่วยให้เกิดการส่งออกอาหารฮาลาลไปยังภูมิภาคตะวันออกกลางได้อย่างก้าวกระโดด หลังจากที่ทั้งสองประเทศได้กลับมาพัฒนาความสัมพันธ์ร่วมกันในทุกมิติอีกครั้ง โดยศูนย์ดังกล่าวถือเป็นหน่วยงานด้านวิทยาศาสตร์ฮาลาลแห่งแรกในโลก เป็นหน่วยงานที่มีศักยภาพและมีประสบการณ์ในการพัฒนาเทคโนโลยี วิจัย และสร้างนวัตกรรมฮาลาล ตลอดจนเป็นหน่วยงานรับรองมาตรฐานฮาลาลทั้งในระดับประเทศและระดับสากล สอดรับกับการที่ประเทศไทยเป็นแหล่งผลิตอาหารที่สำคัญของโลก โดยสินค้าฮาลาลของไทยได้รับความนิยม และเป็นที่ต้องการของตลาดเป็นอย่างมาก นอกจากนี้ ซาอุดีอาระเบียยังสนใจร่วมลงทุนในภาคการเกษตรของประเทศไทย ซึ่งจะเป็น Springboards สำคัญ ในการขยายตลาดการค้าด้านการเกษตรของไทยไปสู่ตะวันออกกลาง รวมถึงแอฟริกาใต้ ซึ่งการเดินทางเยือนในครั้งนี้ มิใช่เป็นเพียงแค่สัญลักษณ์เท่านั้น แต่คณะฯ ซาอุดีอาระเบียมีความมุ่งมั่นที่จะสร้างให้เกิดความร่วมมือกันอย่างเป็นรูปธรรมทั้งนี้ ในวันพรุ่งนี้ (6 กรกฎาคม 2565) สภาหอการค้าแห่งประเทศไทย จะเป็นเจ้าภาพจัดงาน “Thai – Saudi Business Forum” ณ ไอคอนสยาม โดยมีนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ และนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ให้เกียรติกล่าวเปิดงาน ซึ่งถือเป็นการขยายผลการค้าระหว่างทั้งสองประเทศ ในการส่งเสริมความร่วมมือด้านการค้าและการลงทุนร่วมกัน